**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

от Явор Гечев – министър на земеделието

**Относно:** Проект на Постановление на Министерския съвет за приемане на Наредба за Централния регистър за проследимост на храните

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Наредба за Централния регистър за проследимост на храните.

**Причини, които налагат приемането на акта**

Воденето на централен регистър за проследимост на храните е съществен елемент от проследимостта, предоставяйки необходимата информация за проследяване на безопасността на храните, защита на общественото здраве, гарантиране на съответствие с разпоредбите и управление на рисковете за безопасност, цените и инфлационните процеси в сектора. Създаването на регистъра, като система на проследяване, ще гарантира, че бизнес операторите произвеждат, обработват и дистрибутират хранителните продукти, в това число пресните плодове и зеленчуци, виното, спиртните напитки, останалите продукти по чл. 1 от Закона за виното и спиртните напитки, наричани по-нататък „храни“ и зърното по безопасен и прозрачен начин, поддържайки доверието на потребителите в доставките на храни на достъпни цени.

Необходимостта от организирана и поддържана информационна система, включваща данни за движението на храните, налага приемането на Наредба за Централния регистър за проследимост на храните.

Поддържането на регистър на всички търговци на едро е от голямо значение за осигуряването на проследимостта на всички етапи от производството и дистрибуцията на храни, тъй като това ще осигури достъп до актуална и достъпна информация в реално време за движението на хранителните продукти по цялата верига на доставки.

Проектът на наредба урежда функционирането, обхвата, реда и сроковете за подаване и получаване на информация от Централния регистър за проследимост на храните по веригата за доставки на ниво търговия на едро в страната.

Централният регистър е организирана и поддържана от Българската агенция по безопасност на храните (БАБХ) информационна система за осигуряване на проследимост на храните, в регистрираните или одобрени по реда на Закона за храните и Закона за виното и спиртните напитки обекти за производство, преработка и търговия на едро с храни, както и обекти за съхранение на зърно, регистрирани и одобрени съгласно Наредба № 23 от 2015 г. за условията и реда за мониторинг на пазара на зърно (обн., ДВ. бр. 8 от 2016 г.).

Регистърът осигурява централизиране и систематизиране на информацията относно проследимостта на храните по агрохранителната верига, ползване на информация от други публични регистри и обобщаване на събраната информация и ползването й от органите по чл. 2, ал. 1 от Закона за управление на агрохранителната верига, осъществяващи държавната политика по агрохранителната верига –министърът на земеделието, министърът на икономиката и индустрията и министърът на здравеопазването, включително ползването ѝ за статистически цели от органа по статистиката в Министерство на земеделието.

Проектът на наредба предвижда бизнес операторите да осигуряват предоставянето в информационната система на Централния регистър на следната информация в електронен формат:

1. Информация относно произведени, преработени или получени от страни членки на Европейския съюз или от внос храни, при тяхното първо пускане в стокооборот – вид / наименование на храната, търговска марка (търговско наименование), физично състояние (прясно / охладено / замразено), страна / място на произход, партиден №, срок на годност / срок на минимална трайност, количество, дата на първо пускане в стокооборот на храната, търговец на едро / производител / износител, получател на храната, вид и адрес по местонахождение на обекта, доставено количество, документи, придружаващи храната, номер на документа / дата на издаване;

2. Информация при последваща дистрибуция на храната – дата на получаване в обекта за търговия на едро, търговец на едро получател на храната, вид и адрес по местонахождение на обекта, получено количество, търговец на едро / производител / износител, получател на храната, вид и адрес по местонахождение на обекта, доставено количество, документи, придружаващи храната, номер на документа / дата на издаване;

3. Друга информация относно храните – количество бракувани храни, технологични фири и загуби от друг характер.

Бизнес операторите са длъжни да подават към Централния регистър информация в електронен вид за всяко първо пускане в стокооборот на пазара в страната на храни и всяка последваща дистрибуция на храните на етап търговия на едро. При първото подаване на информацията в Централния регистър, за всяко конкретно количество (партида/пратка) храни от информационната система автоматично ще се генерира уникален код. На всеки следващ етап на дистрибуция, при подаването на информация в Централния регистър от бизнес оператора, информационната система автоматично ще допълва първоначално генерирания код, с цел осигуряване на проследимост на съответните храни по веригата на доставки на ниво търговия на едро.

Проекта на наредба предвижда Централният регистър да осигурява информация за произведените, преработени и/или дистрибутирани количества храни, чрез достъп до регистъра по електронен път.

Предвижда се възможността регистърът да изготвя справки от обобщената база данни по предварително зададени критерии, която да се предоставя в електронен вид.

Наличната актуална информация ще осигури бърз достъп на компетентните органи, без необходимостта от задължително физическо присъствие при осъществяването на проследимост, като част от извършвания официалния контрол в областта на храните.

Електронизирането на данните включени в регистър ще доведе до намаляване на времето за осигуряване на информация от бизнес оператора до компетентните органи. По този начин включените институции ще могат да комуникират по-лесно и ще имат достъп до необходимата информация при извършване на съвместни проверки.

Създава се възможност за управление на рисковете за безопасността на храните, чрез предоставяне на запис, включващ достатъчно информация за движението и съответните количества на храните по веригата на доставки, което позволява ефективно вземане на решения в случай на криза, свързана с безопасността и ценовите нива на храните.

Чрез проследяване на движението и на количествата на хранителните продукти през веригата за доставки, Централният регистър предоставя възможност да се провери автентичността на данните за храните, предотвратявайки измами и некоректни търговски практики.

Един от основните проблеми свързан с липсата на проследимост е, че може да бъде трудно да се проследи произходът и качеството на продуктите, което води до потенциални рискове за здравето и безопасността на потребителите. Освен това, когато внесените количества не се проследяват правилно, може да бъде предизвикателство да се определи колко от конкретен продукт е наличен на пазара, което води до колебания в цената и потенциално допринася за пикове на цените след свръхпроизводство.

В последните години дела на внесените в страната хранителни стоки, плодове и зеленчуци и зърно се увеличи на годишна база, което от своя страна доведе до значително въздействие върху хранителната верига с различни по своите мащаби последствия.

Друг фактор е, че притокът на вносни храни, зеленчуци и зърно може да засегне местните фермери и производители, които може да се борят да се конкурират с по-ниските цени, предлагани от вносните стоки. Това води до намаляване на производството на местно отгледаните храни и отрицателно въздействие върху икономиката.

Нерегулираният внос може да има сложно и широкообхватно въздействие върху хранителната верига и да доведе до различни предизвикателства, като рискове за здравето и безопасността, конкуренция с местни производители и колебания в цените. За да се справи с тези предизвикателства, е важно да бъдат въведени регулации и системи за проследяване, които гарантират безопасността и качеството на вносните продукти и защитават местните фермери и стабилността на местните хранителни пазари.

Мотивите за създаване на регистъра са свързани с уеднаквяване на информацията по проследимостта на храните, която поддържат бизнес операторите, регистрирани и одобрени на територията на Република България. Осигуряването на прозрачност в сектора допринася за ликвидиране на нерегламентираните продажби и улеснява възможността за обмен на данни между отделните институции – Министерство на земеделието, Министерство на икономиката и индустрията, Министерство на здравеопазването, Българска агенция по безопасност на храните, Национална агенция за приходите, Държавна комисия за стоковите борси и тържищата, Комисия за защита на конкуренцията, Комисия за защита на потребителите, Агенция Митници и Изпълнителна агенция по лозата и виното. Връзката, която регистъра ще осъществява между отделните институции ще спомогне за изясняване на ситуацията по отношение на производство-склад-продажба.

Бизнес операторите подават в регистъра необходимата информация от системата за проследяване по чл. 18 от Регламент (ЕО) № 178/2002.

Българската агенция по безопасност на храните актуализира данните в регистъра въз основа на извършеният контрол за съответствие с приложимите пазарни стандарти, както и при всяка промяна в обстоятелствата, заявена от съответния търговец.

Изпълнителният директор на БАБХ осъществява контрол за спазване на условията и реда за подаване и ползване на информация в Централния регистър.

При установяване на нарушения на Регламент (ЕО) № 178/2002, Регламент (ЕС) № 543/2011 и Регламент (ЕС) № 1308/2013, както и на изискванията по тази наредбата, ръководителите или оправомощени от тях длъжностни лица на следните ведомства – Министерство на икономиката и индустрията, Министерство на здравеопазването, Комисията за защита на потребителите и Изпълнителната агенция по лозата и виното, налагат предвидените в Закона за управление на агрохранителната верига, Закона за храните и Закона за прилагане на Общата организация на пазарите на земеделски продукти на Европейския съюз глоби, имуществени санкции и други мерки.

**Цели**

Проектът на наредба предвижда, като елемент от изпълнение на задълженията си по чл. 18 от Регламент (ЕО) № 178/2002 на Европейския парламент и на Съвета от 28 януари 2002 година за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните, бизнес операторите, които произвеждат, преработват и/или извършват дистрибуция на храни на етап търговия на едро, внос и износ, да осигуряват възможност за проследимост на всички видове храни.

Проектът допринася за изграждане на механизъм за събиране, поддържане и предоставяне на съответната информация в актуален вид, която следва да бъде включена в централния регистър за проследимост на храните.

Наличната актуална информация ще осигури бърз достъп на компетентните органи, без необходимостта от задължително физическо присъствие при осъществяването на проследимост, като част от извършвания официалния контрол в областта на храните.

С проекта се цели гарантиране на висока степен на защита на здравето и правата на потребителите и предоставяне на възможност за бързо идентифициране и отстраняване на потенциално вредни продукти от хранителната верига. Това от своя страна ще допринесе за повишаване доверието на потребителите по отношение на храната, която консумират, осигурявайки прозрачност във веригата на доставки.

Предвижда се в шестмесечен срок от влизането в сила на наредбата Българската агенция по безопасност на храните да създаде и въведе в действие Централния регистър.

Изпълнителният директор на БАБХ със заповед определя дата на въвеждането в действие на регистъра. Заповедта се публикува на интернет страницата на БАБХ, не по-късно от 1 месец преди датата на въвеждането му в действие.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Не са необходими допълнителни разходи/трансфери и други плащания по бюджета на Министерството на земеделието.

Проектът на акт не води до изменения в целевите стойности на показателите за изпълнение, в това число ключовите индикатори.

**Очаквани резултати от прилагането на акта**

Електронния обмен на данните включени в регистъра ще доведе до намаляване на времето за осигуряване на информация от бизнес оператора до компетентните органи, като по този начин включените институции ще могат да комуникират по-лесно и ще имат достъп до необходимата им информация при извършване на съвместни проверки.

Създаването на регистъра ще допринесе за постигане уеднаквяването на информацията по проследимостта на храните, в това число пресните плодове и зеленчуци, виното, спиртните напитки и останалите продукти по чл. 1 от Закона за виното и спиртните напитки и зърното, която поддържат бизнес операторите, регистрирани и одобрени на територията на Република България и ще осигури прозрачност в сектора за ликвидиране на нерегламентираните продажби. Връзката, която регистъра ще осъществява между информационните системи на отделните институции ще спомогне за изясняване на всички етапи по веригата производство-склад-продажба.

Чрез свързването на регистъра с възможността за проследяване, бизнес операторите ще могат да гарантират, че произвеждат, обработват и дистрибутират хранителните продукти по безопасен и прозрачен начин, поддържайки доверието на потребителите в доставките на храни.

Постигане на съответствие на подзаконовата нормативна уредба с настъпилите промени в пряко приложимото право на Европейския съюз, както и в националното законодателство - Закона за храните, Закона за управление на агрохранителната верига, Закона за виното и спиртните напитки и Закона за прилагане на Общата организация на пазарите на земеделски продукти на Европейския съюз.

**Анализ за съответствие с правото на Европейския съюз**

Наредбата за Централния регистър за проследимост на храните се приема на основание чл. 7а от Закона за нормативните актове.

С проекта на наредба се осигурява прилагането на:

1. Регламент (ЕО) № 178/2002 на Европейския парламент и на Съвета от 28 януари 2002 година за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (специално българско издание, глава 15, том 008).

2. Регламент за изпълнение (ЕС) № 543/2011 на Комисията от 7 юни 2011 година за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (OB, L 157 от 15 юни 2013 г.).

3. Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (OB, L 347 от 20 декември 2013 г.).

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектите на постановление, наредба, доклад (мотиви), частичната предварителна оценка на въздействието и становището на дирекция „Модернизация на администрацията“ в Министерския съвет са публикувани на интернет страницата на Министерството на земеделието и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът на Постановление на Министерския съвет за приемане на Наредба за Централния регистър за проследимост на храните е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени. Приложена е справка за отразяване на постъпилите становища.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 7а от Закона за нормативните актове и чл. 8, ал. 2 от Устройствения правилник на Министерският съвет и на неговата администрация предлагам Министерският съвет да приеме приложения проект на Постановление.

|  |  |
| --- | --- |
| **Приложение:**  | 1. Проект на Постановление на Министерския съвет;
2. Проект на Наредба за Централния регистър за проследимост на храните;
3. Частична предварителна оценка на въздействието;
4. Становище на дирекция „Модернизация на администрацията” в Министерския съвет по частичната предварителна оценка на въздействието;
5. Финансова обосновка;
6. Справка за отразяване на становищата, постъпили по реда на чл. 32 – 34 от УПМСНА;
7. Постъпили становища по реда на чл. 32 – 34 от УПМСНА;
8. Становище на Работна група 7 „Земеделие”;
9. Справка за отразяване на предложенията и становищата, постъпили от проведената обществена консултация;
10. Постъпили становища и предложения от проведената обществена консултация;
11. Проект на съобщение за средствата за масово осведомяване.
 |

**ЯВОР ГЕЧЕВ**

*Министър*